**หน่วยที่ 4: สร้างวิสัยทัศน์เอเชียตะวันออกเฉียงใต้**

บทเรียนที่ 4***:*** มรดกทางวัฒนธรรม/ธรรมชาติของเอเชียตะวันออกเฉียงใต้

**ทำไมมรดกทางวัฒนธรรมจึงสำคัญสำหรับเรา?**

***ฉบับแปลอย่างไม่เป็นทางการ***

***โปรดอ้างอิงต้นฉบับภาษาอังกฤษหากจำเป็นต้องมีการตรวจพิสูจน์***

บทเกริ่นนำ

การสนทนาระหว่างวัฒนธรรมที่ต่างกันจำต้องอาศัยเวลา ประสบการณ์ เจตจำนงค์ และความพยายามอย่างมาก การพัฒนาแนวทางระหว่างวัฒนธรรมมักต้องอาศัยความเปิดกว้างของผู้คนและทัศนะของชนชั้นนำทางการเมือง โดยเฉพาะอย่างยิ่งในเรื่องของการก่อให้เกิดและเอื้ออำนวยกระบวนการแลกเปลี่ยนระหว่างวัฒนธรรม ทั้งภายในสังคมของตนเองและในระดับระหว่างประเทศ การศึกษาของเยาวชนเป็นหนึ่งในเครื่องมือที่มีอิทธิพลที่สุดที่ใช้ในการเอื้ออำนวยกระบวนการลงทุนสร้างสันติภาพของโลกในระยะยาว ด้วยโครงการการศึกษาต่างๆ เยาวชนจากต่างวัฒนธรรมจะได้รับการส่งเสริมและร่วมทำความรู้จักกันและกัน แลกเปลี่ยนทัศนะด้วยการทำสิ่งต่างๆ ร่วมกันและได้มีประสบการณ์กับวัฒนธรรมและความคิดของกันและกัน ซึ่งเป็นการสร้างความเข้าใจและการเห็นคุณค่าของกันและกันอย่างลึกซึ้ง

แผนจัดการเรียนรู้ต่อไปนี้ถูกออกแบบมาเพื่อแนะนำแนวคิดพื้นฐานเรื่องวัฒนธรรมร่วมภายในอาเซียน วัตถุประสงค์หลักคือการแนะนำการสนทนาระหว่างวัฒนธรรมต่างๆ ของภูมิภาคและระหว่างอดีตและอนาคต ด้วยการแนะนำมรดกทางวัฒนธรรมที่ข้ามพ้นพรมแดนทางภูมิศาสตร์และประเทศ เราปรารถนาที่จะสร้างสำนึกรวมหมู่ในการโอบรับความหลากหลายทางวัฒนธรรมในขณะเดียวกันก็ส่งเสริมความเป็นเอกภาพทางวัฒนธรรมของเอเชียตะวันออกเฉียงใต้พร้อมด้วยประวัติศาสตร์ที่เกี่ยวกระหวัดกัน ความคิดเรื่องสำนึกรวมหมู่นี้จะทำให้คนรุ่นต่อไปในอนาคตสามารถนิยามได้ว่าตนเองเป็นใคร เข้าใจว่าสังคมของตนได้ผ่านอะไรมาบ้างในอดีต และคิดถึงทิศทางที่พวกเขามุ่งไปในศตวรรษที่ 21 และจะจัดการกับความหลากหลายทางวัฒนธรรมอย่างไรเพื่อที่จะได้อยู่ร่วมกันอย่างสันติ ในแง่นี้ ประเด็นหลักของผู้ออกแบบบทเรียนคือการสนับสนุนครูอาจารย์ในการส่งเสริมเยาวชนให้เป็นพลเมืองที่รับผิดชอบของประเทศของตนตลอดจนเป็นพลเมืองที่รับผิดชอบของโลกที่เคารพความแตกต่างและเข้าใจคุณค่าของการมีวัฒนธรรมที่หลากหลาย

ใน***บทเรียนที่ 4: มรดกทางวัฒนธรรมและธรรมชาติของเอเชียตะวันออกเฉียงใต้* จุดเน้นอยู่ที่บทบาทของวัฒนธรรมและมรดกแห่งชาติ**ในชีวิตของเรา ซึ่งเราจะทำการสำรวจในฐานะปัจเจกบุคคลและพลเมืองของวัฒนธรรมและประเทศของเราแต่ละคน และในฐานะสมาชิกของภูมิภาคที่เราสามารถหาและเห็นคุณค่าของจุดร่วมในวัฒนธรรมที่หลากหลายของเราได้

ขณะที่เราเข้าสู่ศตวรรษที่ 21 เราสามารถคาดการณ์แนวโน้มต่างๆ ที่จะครอบงำการศึกษาทั่วโลกได้ อย่างน้อยก็สำหรับอนาคตอันใกล้ การให้การศึกษาเรื่องมรดกทางวัฒนธรรมเป็นสิ่งที่ท้าทายความคิดปลูกฝังสำคัญของอดีตและเป็นเครื่องมือสร้างกระบวนการแบบใหม่ในการสร้างอัตลักษณ์ของเยาวชนของโลก บ่อยครั้งในศตวรรษที่ยี่สิบ พลเมืองและนักวิชาการเฝ้ามองอย่างทอดอาลัยเมื่อมรดกถูกยึดฉวยไปรับใช้เป้าหมายชาตินิยมและการสร้างชาติ แต่ว่าโดยเฉพาะอย่างยิ่งในโลกยุคโลกาภิวัตน์ มรดกไม่ได้เป็นสมบัติเฉพาะตัวของรัฐชาติสมัยใหม่และจะต้องมีพื้นที่สำหรับการตีความใหม่ นี่เป็นจริงอย่างยิ่งสำหรับสังคมที่มีวัฒนธรรมหลากหลาย นอกจากนี้ ยังมีความตระหนักมากขึ้นเรื่อยๆ ว่ามรดกทางวัฒนธรรมไม่จำเป็นต้องจับต้องได้เสมอไป เวลาเราพูดเรื่องวัฒนธรรม เราหมายความมากกว่าอิฐกับปูน สีกับผ้าใบ และสิ่งต่างๆ ที่ถูกรวบรวมจัดแสดงอยู่ในพิพิธภัณฑ์ ‘วัฒนธรรม’ หมายความรวมทุกแง่มุมของสังคม ไม่ว่าจะเป็นการเมือง ศาสนา เพลง วรรณกรรม เศรษฐกิจ ประเพณี การแต่งกาย ละคร อาหาร และได้รับการจำกัดความว่า “การประกอบรวมกันของลักษณะเฉพาะทางจิตวิญญาณ วัตถุ ปัญญาและอารมณ์ที่แสดงลักษณะของสังคมหรือกลุ่มทางสังคมหนึ่งๆ ประกอบด้วยไม่เพียงแต่ศิลปะและอักษรศาสตร์เท่านั้น แต่ยังรวมถึงวิถีชีวิต สิทธิพื้นฐานของมนุษย์ ระบบคุณค่า ขนบประเพณีและความเชื่อ” (UNESCO, 1982)

แง่มุมเหล่านี้ทั้งหมดจำเป็นต้องได้รับการคุ้มครอง และ UNESCO ได้ดำเนินการอย่างแข็งขันในการส่งเสริมการถ่ายทอดการแสดงออกและคุณค่าในการดำรงชีวิตจากคนรุ่นหนึ่งสู่คนอีกรุ่นหนึ่ง (UNESCO, 2003) ดังนั้น เรื่องนี้จึงจำเป็นต้องได้รับการสอนในโรงเรียนให้กับเด็กที่มีชีวิตอยู่ในสังคมหลากวัฒนธรรมและกำลังเปลี่ยนแปลงไปอย่างรวดเร็ว กิจกรรมส่วนใหญ่ที่เราเสนอแนะในแผนจัดการเรียนรู้นี้เป็นการปรับมาจากสื่อการเรียนการสอนที่ถูกสร้างขึ้นโดย UNESCO แต่เราแนะนำว่าครูควรกระตุ้นให้นักเรียนคิดว่าคนธรรมดาทั่วไปทั่วทั้งเอเชียตะวันออกเฉียงใต้ได้ดำเนินการรักษามรดกไว้อย่างไร

เราตระหนักดีถึงความแตกต่างของหลักสูตรของแต่ละประเทศในเรื่องของการสอนศิลปะและสังคมศึกษา โดยเฉพาะการสอนประวัติศาสตร์ ดังนั้น เราจึงได้ออกแบบแผนจัดการเรียนรู้แต่ละแผนให้มีกิจกรรมทางเลือกในชั่วโมงเรียนและหลังชั่วโมงเรียน ครูสามารถตัดสินใจได้ว่าอันไหนเหมาะสมและใช้การได้กับแผนและแนวทางการสอนของตนตลอดจนพื้นเพทางวัฒนธรรมและสังคม

อ้างอิง**:**

UNESCO. 1982. *World Conference on Cultural Policies: final report (Mondiacult)*. Paris: UNESCO. <https://unesdoc.unesco.org/ark:/48223/pf0000052505>

UNESCO. 2003. Convention for the Safeguarding of the Intangible Cultural Heritage. <https://ich.unesco.org/en/convention>

แหล่งข้อมูลเสริม

New South Wales Government. n.d. *Teaching heritage: Exploring heritage in New South Wales*.<http://www.teachingheritage.nsw.edu.au/section01/index.php>

UNESCO. n.d. Resources on World Heritage Education: <http://whc.unesco.org/en/176/->

UNESCO. 2003. *Text of the Convention for the Safeguarding of Intangible Cultural Heritage.* <http://www.unesco.org/culture/ich/index.php?lg=en&pg=00022#art2>

UNESCO. 2008. *Seeing with Young Eyes: Third Southeast Asian Teacher Training Workshop on Using Art to Teach about World Heritage*. <http://unesdoc.unesco.org/images/0017/001791/179114e.pdf>

UNESCO. 2012. *Traditional Children’s Games in South-East Asia*.<https://bangkok.unesco.org/content/traditional-childrens-games-south-east-asia-interactive-games>

UNESCO. 2015. *Learning with Intangible Heritage for a Sustainable Future: Guidelines for Educators in the Asia-Pacific Region*. <http://www.unescobkk.org/culture/creativity/ich/ichesd/>

The Open University. n.d. *What is heritage?* (Online course) http://openlearn.open.ac.uk/mod/oucontent/view.php?id=402286&section=2.1

หน่วยที่ 4: สร้างวิสัยทัศน์เอเชียตะวันออกเฉียงใต้

*บทเรียนที่ 4: มรดกทางวัฒนธรรมและธรรมชาติของเอเชียตะวันออกเฉียงใต้*

***ทำไมมรดกทางวัฒนธรรมจึงสำคัญสำหรับเรา?***

|  |  |  |
| --- | --- | --- |
| วิชา: | ประวัติศาสตร์/สังคมศึกษา | |
| หัวข้อ: | มรดกทางวัฒนธรรมและธรรมชาติของเอเชียตะวันออกเฉียงใต้ | |
| ระดับ: | มัธยมศึกษาตอนต้น | |
| ประเด็นหลัก | อัตลักษณ์ของภูมิภาคเอเชียตะวันออกเฉียงใต้ถูกสร้างขึ้นจากความหลากหลายและความมีจุดร่วมโดยองค์กรระดับภูมิภาคและด้วยงานระดับภูมิภาค ไปจนถึงกิจกรรมในชีวิตประจำวันเช่น กีฬา ศิลปะและวัฒนธรรมยอดนิยม อัตลักษณ์นี้กำลังคลี่คลายไปตลอดเวลาและมีส่วนในการสร้างวิสัยทัศน์เอเชียตะวันออกเฉียงใต้ในฐานะภูมิภาคแห่งอนาคต  วัฒนธรรมและมรดกมีหลายรูปแบบ ไม่ว่าจะเป็นสถานที่ วัตถุ ความรู้ และประเพณี สิ่งเหล่านี้นิยามอัตลักษณ์ของเราและมีบทบาทไม่เพียงแต่สำหรับชุมชนของเราแต่ในประวัติศาสตร์ร่วมของภูมิภาคอีกด้วย ทุกคนมีส่วนในการรักษาสิ่งเหล่านี้ | |
| แนวคิดหลัก | วัฒนธรรม  มรดก  มรดกโลก  มรดกทางวัฒนธรรม (เคลื่อนย้ายได้ เคลื่อนย้ายไม่ได้ จับต้องไม่ได้/มีชีวิต)  มรดกทางธรรมชาติ | |
| จำนวนคาบ/บทเรียน: | 1-2 คาบ (1 คาบประมาณ 50 นาที) | |
| อุปกรณ์ที่จำเป็น | เครื่องฉายวิดีโอและอินเตอร์เน็ตเพื่อฉายวิดีโอคลิป (หรือนำวิดีโอบันทึกไว้ในสื่อเก็บข้อมูล)  แผนที่มรดกโลก (ดาวน์โหลด)  โพสต์อิท  พื้นที่สำหรับจัดแสดงพิพิธภัณฑ์  สิ่งของที่มีคุณค่าสำหรับครูและนักเรียน | |
| ความรู้พื้นฐาน: | ไม่ต้องมีความรู้พื้นฐาน | |
| วัตถุประสงค์การเรียนรู้:  *เมื่อจบบทเรียน นักเรียนจะสามารถ:* | | |
| ความรู้ | ทักษะ | ทัศนคติ |
| 1. เข้าใจว่ามรดกคืออะไร วัฒนธรรมคืออะไรและมรดกทางวัฒนธรรมคืออะไร 2. เข้าใจว่ามรดกระดับประเทศ ภูมิภาคและโลกเป็นส่วนหนึ่งของประวัติศาสตร์ร่วมของมนุษยชาติอย่างไร 3. เข้าใจและอธิบายมรดกประเภทต่างๆ 4. แสดงความตระหนักรู้ในประเด็นระดับประเทศ ภูมิภาคและโลกที่เกี่ยวกับมรดกทางวัฒนธรรม | 1. ทำการวิเคราะห์แยกแยะขั้นพื้นฐานเกี่ยวกับประเภทต่างๆ ของมรดก 2. ร่วมพูดคุยแลกเปลี่ยนเกี่ยวกับมรดกทางวัฒนธรรม | 1. เห็นคุณค่าของวัฒนธรรมและมรดกโดยทั่วไปมากขึ้น 2. ตระหนักถึงความสำคัญของการคุ้มครองและรักษามรดกเพื่อคนรุ่นอนาคต 3. ปลูกฝังความซาบซึ้งและความรับผิดชอบในการคุ้มครองมรดก |

|  |  |  |  |
| --- | --- | --- | --- |
| ช่วง | การดำเนินการสอน | สื่อการเรียน | หลักการและเหตุผล |
| เกริ่นนำ  [3 นาที] | **1. ก่อนชั่วโมงเรียน**  1.1ก่อนวันเรียนบทนี้ บอกให้นักเรียนนำสิ่งของที่มีคุณค่าและสำคัญต่อนักเรียนที่ตกทอดมาจากพ่อแม่ ปู่ย่าตายายมาชั้นเรียน   1. **ครูบรรยาย**  * แนะนำมรดกทางวัฒนธรรมและธรรมชาติของเอเชียตะวันออกเฉียงใต้เป็นเนื้อหาสำคัญของบทเรียน * บอกขอบเขตเนื้อหาของบทเรียน:   + เรียนรู้คำศัพท์/แนวคิดต่อไปนี้: วัฒนธรรม มรดก มรดกทางวัฒนธรรม มรดกประเภทต่างๆ   + เห็นคุณค่าและปกป้องมรดกทางวัฒนธรรม/ธรรมชาติของโลกโดยทั่วไปและของเอเชียตะวันออกเฉียงใต้โดยเฉพาะ |  | การบรรยายของครูเป็นการให้บริบทกับนักเรียน ครูได้อธิบายว่าหัวข้อนี้สัมพันธ์กับเนื้อหาของหลักสูตรที่นักเรียนกำลังเรียนอยู่อย่างไร |
| ดำเนินบทเรียน  [75 นาที] | 1. **มาคุยกันเรื่องวัฒนธรรม-มาคุยกันเรื่องมรดก-มาคุยกันเรื่องมรดกทางวัฒนธรรม** (30 นาที)    1. *แนะนำคำนิยามของ* วัฒนธรรม *โดยดับเบิลยู ซัมเมอร์เซ็ต มอห์ม:*   *“ผู้ชายและผู้หญิงไม่ได้เป็นแต่เพียงตัวพวกเขาเองเท่านั้น* ***หากยังเป็นภูมิภาคที่พวกเขาถือกำเนิดขึ้นมา*** *อพาร์ทเมนท์ในเมืองหรือทุ่งนาที่พวกเขาหัดเดิน การละเล่นที่พวกเขาเคยเล่นตอนเป็นเด็ก เรื่องเล่าที่พวกเขาบังเอิญได้ยิน อาหารที่พวกเขากิน โรงเรียนที่พวกเขาเข้าเรียน กีฬาที่พวกเขาติดตาม กวีที่พวกเขาอ่านและพระเจ้าที่พวกเขาเชื่อ”*   * 1. สุ่มถามนักเรียนว่า “คำว่าวัฒนธรรมมีความหมายอย่างไรสำหรับนักเรียน?” และเขียนคำตอบของนักเรียนบนกระดาน แล้วก็อธิบายว่าวัฒนธรรมสามารถนิยามได้หลายแบบ:   + พื้นที่ร่วมของสังคมหนึ่งๆ เช่น หมู่บ้าน เมือง ท้องทุ่ง ท้องทะเล ฯลฯ   + ศิลปะ (การแสดง ดนตรี การเต้นรำ ภาพวาด ประติมากรรม ฯลฯ) และสถาปัตยกรรม (วัด บ้าน สะพาน ถนน ฯลฯ) ที่สังคมมีร่วมกัน   + ความรู้ที่สังคมมีร่วมกัน (ภาษา เทคนิคงานฝีมือ โรงเรียนที่คนเข้าเรียน ขั้นตอนการทำการเกษตร การดูแลสุขภาพ ฯลฯ)   + กิริยามารยาทที่สังคมมีร่วมกัน (วิธีการกินดื่ม การหาความบันเทิง การละเล่นของเด็ก ความสัมพันธ์ระหว่างแม่กับลูก/ผู้ชายและผู้หญิง/สามีและภรรยา)   + คุณค่าที่สังคมยึดถือร่วมกัน (อะไรคือดี/เลว/สนุก)   + พิธีกรรม งานพิธีที่จัดโดยชุมชน   1. ให้นักเรียนดูสิ่งของหนึ่งชิ้น (ภาพวาด เครื่องประดับ พรมหรือหม้อไหถ้วยชาม ภาพถ่าย เป็นต้น) ที่เป็นมรดกตกทอดจากปู่ย่าตายายมาถึงครูและครูทะนุถนอมและให้ค่า   2. ให้นักเรียนจับคู่และอธิบายว่าทำไมสิ่งของที่ตนนำมามีความสำคัญต่อตัวเอง   3.5 ครูอธิบายว่าสิ่งของเหล่านี้เป็นตัวอย่างของมรดกและให้คำนิยามของคำว่า*มรดก ว่า* มรดกคือสิ่งที่เราได้มาหรือตกทอดมาถึงเราจากอดีต สิ่งที่เราอยู่ร่วมด้วยในปัจจุบันและสิ่งที่เราสืบทอดต่อไปยังคนรุ่นอนาคต เราอาจมักจะคิดว่ามรดกคือสถานที่และวัตถุที่เราต้องการเก็บรักษาไว้ สิ่งเหล่านี้คือสถานที่และวัตถุทางวัฒนธรรมและธรรมชาติที่เราให้ค่าเพราะว่ามาจากบรรพบุรุษของเรา เป็นตัวอย่างและแหล่งกำเนิดของชีวิตและแรงบันดาลใจที่มีความสวยงาม มีความสำคัญในทางวิทยาศาสตร์และไม่อาจแทนที่ได้  3.6 ครูบรรยายคุณค่าของสิ่งของดังกล่าวที่มีต่อตนเองและอธิบายเหตุผลว่าทำไมครูจึงต้องการดูแลรักษาสิ่งนั้น จากนั้นถามนักเรียนว่าหากใครบางคนต้องการดูแลรักษาสิ่งของอย่างหนึ่งและส่งต่อให้กับลูกหลาน คนนั้นจะต้องทำอย่างไรเพื่อดูแลรักษาสิ่งนั้นไว้?   * 1. ให้นักเรียนแบ่งกลุ่มและช่วยกันหาคำจำกัดความพื้นฐานของมรดกทางวัฒนธรรม   2. หลังจากแลกเปลี่ยนกันในกลุ่มแล้ว ให้แต่ละกลุ่มนำเสนอความเข้าใจของกลุ่มเกี่ยวกับมรดกทางวัฒนธรรม   3. ครูสรุปด้วยการแนะนำคำจำกัดความต่อไปนี้:   ทุกสิ่ง (สถานที่ ศิลปะ สถาปัตยกรรม ความรู้ กิริยามารยาท คุณค่า) ที่เราได้มาหรือสืบทอดมาจากอดีต ที่เราอยู่ร่วมด้วยในปัจจุบันและที่เราต้องการส่งต่อไปยังคนรุ่นต่อไป บางครั้งมรดกก็มาจากธรรมชาติ เช่น ป่า พื้นที่ชายฝั่ง ฯลฯ เราเรียกว่า **มรดกทางธรรมชาติ** ธรรมชาติและวัฒนธรรมยังมีความสัมพันธ์เกี่ยวข้องกันที่สำคัญ อาคาร อนุสาวรีย์และสถานที่จำนวนมากมีความสวยงามส่วนหนึ่งเนื่องมาจากธรรมชาติที่แวดล้อม | * พื้นที่จัดแสดงพิพิธภัณฑ์ในห้องเรียน * สิ่งของที่มีคุณค่าสำหรับครูและนักเรียน | กิจกรรมการเรียนรู้นี้ต้องการให้นักเรียนรู้จักแนวคิดของวัฒนธรรม มรดกและมรดกทางวัฒนธรรม/ธรรมชาติ ซึ่งต้องอาศัยการทำงานร่วมกันโดยการพูดคุยแลกเปลี่ยนในกลุ่ม หาคำจำกัดความร่วมกัน    ด้วยการทำกิจกรรมสืบเนื่อง นักเรียนจะได้แบ่งปันความรู้ที่ได้จากโรงเรียนกับพ่อแม่ ซึ่งจะทำให้ครอบครัวได้มีส่วนร่วมด้วย |
| 1. **งานกลุ่ม: อะไรคือมรดกมีชีวิต?** (15 นาที)    1. แนะนำและอธิบายมรดกประเภทต่างๆ ดังต่อไปนี้ คือ เคลื่อนย้ายได้ เคลื่อนย้ายไม่ได้ จับต้องไม่ได้และธรรมชาติ โดยให้ตัวอย่างที่มีในประเทศ    * มรดกบางอย่างไม่สามารถเคลื่อนย้ายได้ เช่น โบราณสถาน สถานที่ศักดิ์สิทธิ์อย่างวัด โบสถ์ มัสยิดและเมืองโบราณ เราเรียกว่า**มรดกที่เคลื่อนย้ายไม่ได้**    * มรดกที่เป็นสิ่งของอย่างเช่น เหรียญ ภาพวาด วัตถุ ตัวอย่างพันธุ์พืช เรียกว่า**มรดกที่เคลื่อนย้ายได้**    * มรดกที่เราไม่สามารถจับต้อง มองเห็นหรือจำกัดความได้แน่นอนชัดเจน และมาในรูปของกิริยา ความรู้ และคุณค่า เรียกว่า**มรดกทางวัฒนธรรมที่จับต้องไม่ได้** หรือ **มรดกมีชีวิต** ซึ่งนิยามอัตลักษณ์ของผู้คนและชุมชนที่ยึดถือปฏิบัติ    1. ถามนักเรียนว่า “นักเรียนลองนึกถึงมรดกมีชีวิตที่ผู้คนในเอเชียตะวันออกเฉียงใต้มีร่วมกัน ยกมาสักสามตัวอย่าง”    2. ให้นักเรียนเขียนคำตอบลงบนกระดาษโพสต์อิท    3. นำคำตอบไปติดไว้ที่กระดานให้นักเรียนมาดูคำตอบทั้งหมด | * โพสต์-อิท | กิจกรรมนี้กระตุ้นให้นักเรียนคิดเกี่ยวกับมรดกประเภทต่างๆ และแนวคิดว่าด้วยมรดกร่วม และเป็นจุดเริ่มต้นการแลกเปลี่ยนเกี่ยวกับความคล้ายคลึงในหมู่ผู้คนในภูมิภาค ถึงแม้ว่ามรดกร่วมอาจมีในรูปแบบต่างกันไปในพื้นที่ที่ต่างกัน |

|  |  |  |  |
| --- | --- | --- | --- |
|  | 1. **งานกลุ่ม: มรดกทางวัฒนธรรมของเรา** (10 นาที)    1. แนะนำให้นักเรียนรู้จักกับ:    * ความสำคัญของการเห็นคุณค่าของมรดกของภูมิภาคและของโลก    * อนุสัญญามรดกโลกของยูเนสโก้    1. แจกแผนที่มรดกโลกและกระดาษคำตอบ    2. แบ่งนักเรียนเป็นกลุ่มละ 4-5 คน แล้วให้นักเรียนหาสถานที่ที่เป็นมรดกโลกในเอเชียตะวันออกเฉียงใต้สิบแห่ง ให้แต่ละกลุ่มเขียนชื่อและที่ตั้งทางภูมิศาสตร์ของแต่ละที่และระบุว่าเป็นมรดกประเภทใด    3. ให้นักเรียนเปรียบเทียบคำตอบกับเพื่อนในชั้นเรียน    4. ครูชี้ว่า:  * ภูมิภาคนี้มีมรดกโลกทั้งทางวัฒนธรรมและธรรมชาติ * การเป็นมรดกโลกหมายความว่ามีคุณค่าต่อประเทศและต่อภูมิภาค/โลกด้วย  1. **ทางเลือกกิจกรรมในชั้นเรียน: มรดกและการท่องเที่ยว** (20 นาที)    1. แบ่งนักเรียนเป็นสองกลุ่ม    * กลุ่ม 1 หาข้อดีของการท่องเที่ยวที่มีต่อสถานที่มรดกของภูมิภาค    * กลุ่ม 2 หาข้อเสียของการท่องเที่ยวที่มีต่อสถานที่มรดกของภูมิภาค    1. ให้แต่ละกลุ่มนำเสนอและแลกเปลี่ยนกันว่าจะลดข้อเสียของการท่องเที่ยวที่มีต่อสถานที่มรดกของภูมิภาคได้อย่างไร | * สื่อการเรียน 1: **สถานที่ตามรายการมรดกโลกของยูเนสโก้ในเอเชียตะวันออกเฉียงใต้ (2562)** * แผนที่มรดกโลก ดาวน์โหลดได้จากเว็บไซต์ของยูเนสโก้ <http://whc.unesco.org/en/wallmap/> | กิจกรรมนี้ทำให้นักเรียนตระหนักมากขึ้นถึงความสำคัญของสถานที่มรดกโลก ไม่เพียงแต่ในประเทศของตัวเอง แต่ทั่วทั้งภูมิภาค ถ้านักเรียนได้แลกเปลี่ยนเกี่ยวกับภัยคุกคามจากการท่องเที่ยวและกลไกการป้องกันได้ก็จะเป็นการดีมาก |
| ปิดท้าย  [2 นาที] | 1. **เสนอแนะการบ้าน**    1. ค้นคว้าข้อมูล: ให้นักเรียน (รายบุคคลหรือเป็นกลุ่มก็ได้) ทำการค้นคว้าและนำเสนอเกี่ยวกับสถานที่มรดกโลกของยูเนสโก้ในเอเชียตะวันออกเฉียงใต้ รวมถึงประวัติศาสตร์ของสถานที่เหล่านั้นและเหตุผลที่ถูกเลือกให้เป็นมรดก    2. พิพิธภัณฑ์ในห้องเรียน: สร้างพิพิธภัณฑ์ชั่วคราวในห้องเรียนด้วยการจัดแสดงสิ่งของที่นักเรียนนำมาและแลกเปลี่ยนความเห็น |  |  |

**หน่วยที่ 4: สร้างวิสัยทัศน์เอเชียตะวันออกเฉียงใต้**

บทเรียนที่ 4***:*** มรดกทางวัฒนธรรม/ธรรมชาติของเอเชียตะวันออกเฉียงใต้

**ทำไมมรดกทางวัฒนธรรมจึงสำคัญสำหรับเรา?**

สื่อการเรียนและแบบฝึกหัด

**สื่อการเรียน 1: สถานที่ตามรายการมรดกโลกของยูเนสโก้ในเอเชียตะวันออกเฉียงใต้ (2562)**

ดูรายการและข้อมูลที่เป็นปัจจุบันได้ที่*:* [*https://whc.unesco.org/en/list/*](https://whc.unesco.org/en/list/)

**กัมพูชา**

* นครวัด
* เขาพระวิหาร
* สมโบร์ไพรกุก ที่ตั้งของเมืองอีศานปุระในสมัยโบราณ

**อินโดนีเซีย**

* โบโรบูดูร์
* อุทยานแห่งชาติโคโมโด
* ปรัมบานัน
* อุทยานแห่งชาติอูจุงกูลน
* ซางีรัน แหล่งขุดค้นมนุษย์ชวา
* อุทยานแห่งชาติลอเรนทซ์
* ป่าฝนเขตร้อนของสุมาตรา
* นาข้าวขั้นบันไดของบาหลี หรือ ภูมิทัศน์วัฒนธรรมเขตบาหลี : ระบบสุบัก หลักการตามปรัชญาไตรหิตครณะ

**ลาว**

* เมืองหลวงพระบาง
* วัดพูและถิ่นฐานโบราณในจำปาศักดิ์

**มาเลเซีย**

* อุทยานแห่งชาติกูนุงมูลู
* คินาบาลู
* มะละกาและจอร์จทาวน์ เมืองในประวัติศาสตร์ของช่องแคบมะละกา
* สถานโบราณคดีเลงกอง

**เมียนมา**

* เมืองพยูโบราณ

**ฟิลิปปินส์**

* โบสถ์ยุคบาโร้ค
* อุทยานแห่งชาติแนวปะการังทับบาทาฮา
* นาข้าวขั้นบันไดที่คอร์ดิเยรา
* เมืองประวัติศาสตร์ วีกัน
* อุทยานแห่งชาติแม่น้ำใต้ดินปูเวร์โตปรินเซซา
* เขตรักษาพันธุ์สัตว์ป่าทิวเขาฮามีกีตัน

**ไทย**

* อยุธยา
* สุโขทัย
* เขตรักษาพันธุ์สัตว์ป่าทุ่งใหญ่-ห้วยขาแข้ง
* แหล่งโบราณคดีบ้านเชียง
* ป่าดงพระยาเย็น-เขาใหญ่

**เวียดนาม**

* เมืองเว้
* อ่าวฮาลอง
* เมืองฮอยอัน
* โบราณสถานหมีเซิน
* อุทยานแห่งชาติฟ็องญา-แก๋บ่าง
* ป้อมปราการทังลอง ฮานอย
* ป้อมปราการของราชวงศ์โห
* ตรังอาน